নিজে ডাকসাইটে কন্টিনেন্টাল রান্নাকুশলীদের এক জন সুব্রত। একদা তাজ বেঙ্গলের চেম্বার্সের তারকা শেফ সুভাষ বসুর হাতে-গড়া। কিন্তু শেফ বসুর শত অনুরোধেও পারিবারিক সম্পদ প্রন কাটলেটের তুকতাক ফাঁস করেননি। তবে সুব্রতও না কি ভাজার এই কসরতের ৮০ ভাগ রপ্ত করতে পেরেছেন। তাঁর খুড়তুতো ভাই দীপক, গৌতম বা কাকা উজ্জ্বল সাহারা টানা অভ্যাসে আরও সড়গড়। কলকাত্তাইয়া ঘটি এই সাহাদের রক্তে রান্নাপ্রতিভা। বাড়ির ছেলেরা অনেকেই দেশে-বিদেশে বড়বড় হোটেলের হেঁসেলে বাজিমাত করছেন। কিন্তু কড়ায় কাটলেট ছাড়ার পরম্পরা পরিবারের বাইরে যেতে দেননি।